Eilert Sundts lov
Store norske leksikon,Samfunn,Samfunnsfag,Demografi
Eilert Sundts lov er en betegnelse på det fenomenet at antall giftermål (nye ekteskap) i et bestemt tidsrom vil variere i takt med antall fødsler på et tidligere tidspunkt, slik at det oppstår bølgebevegelser i befolkningsutviklingen.
Dette ble første gang påpekt av Eilert Sundt i Giftermaal i Norge (1855). Sundt påpekte at den store dødeligheten under hungersnøden i 1741–1742 førte til at de årskullene som ble født i disse årene, ble tallmessig små, og at da disse generasjonene nådde giftermålsalderen, ble det en tilsvarende nedgang i antall nye giftermål. Denne nedgangen inntrådte i begynnelsen av 1770-årene, samtidig med at en ny hungersnød igjen førte til en ekstra stor dødelighet.Sundt mente å kunne følge denne bølgebevegelsen frem til 1850-årene. Eilert Sundts lov forutsetter stabilitet i alle kjennetegn i et fødselskull unntatt den absolutte størrelsen. I virkeligheten vil dette kravet aldri være mer enn delvis oppfylt. Les mer i Store norske leksikon demografi befolkning Eilert Sundt